เอ็กซิมปรับทิศบุกปล่อยกู้ยาว ขนส่งพลังงาน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — เอ็กซิมแบงก์ปรับสินเชื่อเน้นปล่อยกู้ยาวรองรับลงทุนด้านพลังงาน โลจิสติกส์ โครงสร้างพื้นฐาน 
นายสมพร จิตเป็นธม รองกรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า ธนาคารอยู่ระหว่างการปรับโครงสร้างสินเชื่อที่ปล่อยกู้สำหรับการลงทุนระยะยาวกับสินเชื่อที่ใช้เป็นเงินทุนหมุนเวียนที่ปัจจุบันมีสัดส่วน 55:45% ให้เพิ่มเป็น 60:40% ให้ได้ภายในปี 2555 จากยอดสินเชื่อคงค้างทั้งสิ้น 5 หมื่นล้านบาท และคาดว่าจะเพิ่มเป็น 6 หมื่นล้านบาท ภายในสิ้นปีนี้ 
“การปรับฐานสินเชื่อก็เพื่อรองรับกับบทบาทการเป็นธนาคารเฉพาะกิจที่ต้องการปล่อยสินเชื่อเพื่อพัฒนาทั้งด้านการค้าและการลงทุน รวมทั้งเพื่อให้สอดรับกับแผนสินเชื่อที่จะเน้นในกลุ่มโครงสร้างพื้นฐาน พลังงานและโลจิสติกส์ ที่จะเพิ่มมากขึ้น ซึ่งในปี 2553 ได้ตั้งเป้าหมายไว้ 3 หมื่นล้านบาท ขณะนี้สามารถปล่อยสินเชื่อได้แล้วกว่า 2 หมื่นล้านบาท” นายสมพร กล่าว 
นายสมพร กล่าวว่า ปัจจุบันต้นทุนการขนส่งสินค้าของไทยยังอยู่ในระดับที่สูงคิดเป็น 20% ของต้นทุนทั้งหมด ซึ่งสูงกว่าประเทศอื่น จึงควรมีการลงทุนเพื่อพัฒนาทางด้านการขนส่ง เช่น การทำถนน ด้านพลังงาน
ขณะนี้ธนาคารกำลังอยู่ระหว่างการปรับปรุงด้านการตลาดเพื่อสามารถให้บริการที่เจาะกลุ่มลูกค้าได้มากขึ้น เพื่อรองรับกับนโยบายการปล่อยสินเชื่อเพื่อการลงทุนด้านพลังงานและโลจิสติกส์รวมถึงโครงสร้างพื้นฐาน ทั้งนี้คาดว่าการปรับปรุงทางด้านการตลาดจะเริ่มวางระบบที่สมบูรณ์ได้ในต้นปีหน้า